Britanac Andy Tomlinson 1990-ih se doselio u Hrvatsku, najprije u Zagreb, a danas živi u Zagorju, u Konjščini. On je stručnjak za engleski jezik, prevoditelj, lektor mnogih naših udžbenika za engleski, voditelj radionica za učitelje engleskog, poluprofesionalni glumac i saksofonist, pripada karakternoj klasi zadubljenih usamljenika i intelektualno aktivnih promatrača. Skroz mu paše da ga lokalci više manje ostavljaju na miru.

Bio je svugdje i samo su ga četiri mjesta oduševila izvanrednom ljepotom. Pustinja Red Rocks u Utahu, pustinja Namib u Africi, područje Mooreland u Velikoj Britaniji i Zagorje u Hrvatskoj. Od vikendice u dolini Orešje Gornje do Konjščine treba mu šest kilometara vožnje biciklom i to mu predstavlja jedno od najljepših vožnja u životu, piše Tportal.

Za Hrvatsku kaže da je formalno država, ali nema društvo.

'Ako me pitaš što bih prvo promijenio kod vas - odbacio bih učenje bazirano na podacima i fokus stavio na učenje kojim se razvijaju vještine.'

Hrvate smatra žešćim materijalistima s deficitom intelektualnih sklonosti: 'Vi ste epikurejci, jedino do čega vam je stalo su gušti – dobra hrana, dobro vino, dobri prijatelji. U se, na se i poda se. Ne postoji nešto više od toga. Hrvatska nije mjesto gdje ljudi upotrebljavaju svoj um. Vrlo ste antiintelektualna zemlja. Što ne znači da niste obdareni potencijalom, samo ga ne koristite.'

Evo kako još vidi našu zemlju: "U Hrvatskoj vrijedi sljedeći obrazac – ako postoji problem, nađi način kako da ga zaobiđeš. U anglofonim kulturama je nešto drugačiji – ako postoji problem, onda ga riješi. Prva stvar koju si dužan ovdje napraviti kada naiđe problem, jest dokazati da to nije tvoja krivica. Hrvati općenito ne vole odgovornost i konstantno je pokušavate mimoići".

>> Kako nas vide stranci